b"\n_START_ARTICLE_\nUBlock Origin\n_START_SECTION_\nIstorija\n_START_PARAGRAPH_\nuBlock Origin prad\xc5\xbeioje buvo vadinamas \xe2\x80\x9e\xce\xbcBlock\xe2\x80\x9c. V\xc4\x97liau pavadinimas pakeistas \xc4\xaf \xe2\x80\x9euBlock\xe2\x80\x9c, kad b\xc5\xabt\xc5\xb3 i\xc5\xa1vengta painiavos d\xc4\x97l raid\xc4\x97s '\xc2\xb5' tarimo. Pl\xc4\x97tinys prad\xc4\x97tas kurti kaip HTTP Switchboard at\xc5\xa1aka, drauge sukuriant ir pa\xc5\xbeengusiems vartotojams skirt\xc4\x85 turinio filtravimo pl\xc4\x97tin\xc4\xaf uMatrix. uBlock Origin buvo sukurtas naudoti bendruomen\xc4\x97s palaikomus juoduosius blokavimo s\xc4\x85ra\xc5\xa1us, i\xc5\xa1ple\xc4\x8diant funkcionalum\xc4\x85 bei pagerinant kodo kokyb\xc4\x99. 2014\xc2\xa0m. bir\xc5\xbeel\xc4\xaf uBlock buvo i\xc5\xa1leistas kaip pl\xc4\x97tinys Google Chrome ir Opera nar\xc5\xa1ykl\xc4\x97ms, o 2015\xc2\xa0m. \xc5\xbeiem\xc4\x85 jau buvo palaikomos ir kitos nar\xc5\xa1ykl\xc4\x97s._NEWLINE_2015\xc2\xa0m. baland\xc4\xaf bei gegu\xc5\xbe\xc4\x99 uBlock projektas i\xc5\xa1sivyst\xc4\x97 \xc4\xaf du pl\xc4\x97tinius su atskiromis programin\xc4\x97s \xc4\xafrangos saugyklomis. uBlock skirta svetain\xc4\x97 ublock.org, o uBlock Origin pl\xc4\x97tin\xc4\xaf toliau vysto k\xc5\xabr\xc4\x97jas R. Hill.\n_START_SECTION_\nuBlock Origin\n_START_PARAGRAPH_\nRaymond Hill, projekto sumanytojas ir pradinis uBlock autorius, toliau vysto \xc5\xa1\xc4\xaf nar\xc5\xa1ykl\xc4\x97s pl\xc4\x97tin\xc4\xaf, dabar vadinam\xc4\x85 uBlock Origin (kartais stilizuojama uBlock\xe2\x82\x80). 2016\xc2\xa0m. gruod\xc5\xbeio m\xc4\x97nesio duomenimis, uBlock Origin pl\xc4\x97tinys Chrome nar\xc5\xa1yklei tur\xc4\x97jo 7 milijonus aktyvi\xc5\xb3 naudotoj\xc5\xb3, o Firefox skirta pl\xc4\x97tinio versija\xc2\xa0\xe2\x80\x93 2,5 mln. aktyvi\xc5\xb3 naudotoj\xc5\xb3._NEWLINE_Bendras Sourcepoint ir comScore tyrimas u\xc5\xbefiksavo 833\xc2\xa0% augim\xc4\x85 per 10 m\xc4\x97nesi\xc5\xb3 steb\xc4\x97senos laikotarp\xc4\xaf, pasibaigus\xc4\xaf 2015\xc2\xa0m. rugpj\xc5\xabt\xc4\xaf. Tai did\xc5\xbeiausias u\xc5\xbefiksuotas augimas i\xc5\xa1 visos tirtos programin\xc4\x97s \xc4\xafrangos. Kaip nurodoma bendrovi\xc5\xb3 prane\xc5\xa1ime, augimas priskirtinas did\xc4\x97jan\xc4\x8diam vartotoj\xc5\xb3 poreikiui naudoti tokias blokavimo priemones, kuriose n\xc4\x97ra pagal nutyl\xc4\x97jim\xc4\x85 leid\xc5\xbeiama \xe2\x80\x9epriimtina reklama\xe2\x80\x9c (viena toki\xc5\xb3\xc2\xa0\xe2\x80\x93 Adblock Plus pl\xc4\x97tinys)._NEWLINE_2016\xc2\xa0m. saus\xc4\xaf uBlock Origin buvo \xc4\xaftrauktas \xc4\xaf Debian 9 ir Ubuntu 16.04 programin\xc4\x97s \xc4\xafrangos saugyklas. 2016\xc2\xa0m. gegu\xc5\xbe\xc4\x99 pl\xc4\x97tiniui buvo skirtas Mozilla \xe2\x80\x9ePick of the Month\xe2\x80\x9c apdovanojimas._NEWLINE_Nik Rolls 2016\xc2\xa0m. gruod\xc5\xbeio 11 d. oficialiai i\xc5\xa1leido uBlock Origin versij\xc4\x85 Microsoft Edge nar\xc5\xa1yklei._NEWLINE_Ellis Tsung (e1lt) 2016\xc2\xa0m. gruod\xc5\xbeio 9 d. i\xc5\xa1leido uBlock Origin beta versij\xc4\x85, skirt\xc4\x85 Safari nar\xc5\xa1yklei._NEWLINE_Projektas i\xc5\xa1siskiria tuo, jog atsisakoma auk\xc5\xb3.\n_START_SECTION_\nuBlock (ublock.org)\n_START_PARAGRAPH_\nNetrukus po projekto skilimo Chris Aljoudi suk\xc5\xabr\xc4\x97 ublock.org svetain\xc4\x99, skirt\xc4\x85 uBlock pl\xc4\x97tiniui talpinti, populiarinti, taip pat pra\xc5\xa1yti auk\xc5\xb3. Raymond Hill, projekto pradininkas, \xc4\xaf tai reagavo teigdamas, kad \xe2\x80\x9eaukos, kuri\xc5\xb3 siekia ublock.org, nepadeda n\xc4\x97 vienam i\xc5\xa1 t\xc5\xb3, kurie daugiausia prisid\xc4\x97jo prie uBlock Origin suk\xc5\xabrimo\xe2\x80\x9c._NEWLINE_Prie\xc5\xa1 suskylant projektui, programuotojas \xe2\x80\x9eDeathamns\xe2\x80\x9c i\xc5\xa1pl\xc4\x97t\xc4\x97 palaikom\xc5\xb3 nar\xc5\xa1ykli\xc5\xb3 s\xc4\x85ra\xc5\xa1\xc4\x85 Safari bei Firefox nar\xc5\xa1ykl\xc4\x97mis (versijos 0.8.5.4 bei 0.8.5.5). V\xc4\x97liau \xe2\x80\x9eDeathamns\xe2\x80\x9c, kaip ir Raymond Hill, paliko projekt\xc4\x85. R. Hill pra\xc5\xa1ymu atsakomyb\xc4\x97 u\xc5\xbe Firefox palaikym\xc4\x85 buvo perleista programuotojui Alex Vallat. Pastarasis v\xc4\x97liau prisid\xc4\x97jo ir prie uBlock Origin pl\xc4\x97tinio kodo k\xc5\xabrimo._NEWLINE_2015\xc2\xa0m. spal\xc4\xaf Aljoudi prane\xc5\xa1\xc4\x97, kad uBlock versija Safari nar\xc5\xa1yklei neb\xc4\x97ra pl\xc4\x97tojama._NEWLINE_Paskutiniai projekto i\xc5\xa1eitinio kodo pakeitimai buvo atlikti 2015\xc2\xa0m. rugpj\xc5\xabt\xc4\xaf. Svetain\xc4\x97s saugos sertifikatas baig\xc4\x97 galioti 2016\xc2\xa0m. gegu\xc5\xbe\xc4\x99 ir buvo atnaujintas 2016\xc2\xa0m. bir\xc5\xbeelio 30 d.\n_START_SECTION_\nBlokavimas ir filtravimas\n_START_PARAGRAPH_\nuBlock Origin bei uBlock palaiko did\xc5\xbei\xc4\x85j\xc4\x85 dal\xc4\xaf Adblock Plus filtr\xc5\xb3 sintaks\xc4\x97s, yra \xc4\xaftraukti Adblock Plus blokavimo s\xc4\x85ra\xc5\xa1ai. Populiar\xc5\xabs s\xc4\x85ra\xc5\xa1ai EasyList ir EasyPrivacy yra numatytosios prenumeratos. Pl\xc4\x97tiniai gali importuoti hosts failus, yra prieinami \xc4\xafvair\xc5\xabs bendruomen\xc4\x97s palaikomi s\xc4\x85ra\xc5\xa1ai, o Peter Lowe Ad servers list ir Malware Domains yra \xc4\xafgalinti kaip numatytieji. Kai kurios papildomos funkcijos apima dinamin\xc4\xaf scenarij\xc5\xb3 bei iframe filtravim\xc4\x85, taip pat priemon\xc4\x99 tinklalapio elementams pasl\xc4\x97pti. Pradedant 0.8.7.0 versija, uBlock dinaminis filtravimas gali visi\xc5\xa1kai pakeisti RequestPolicy ir kitus pana\xc5\xa1ius pl\xc4\x97tinius._NEWLINE_\xc4\xae uBlock Origin \xc4\xaftraukiamos naujos funkcijos, kuri\xc5\xb3 neturi uBlock. Tarp toki\xc5\xb3 nauj\xc5\xb3 funkcij\xc5\xb3 pamin\xc4\x97tinas specialus re\xc5\xbeimas, skirtas asmenims, turintiems spalvinio matymo yd\xc5\xb3, dinaminio nuorod\xc5\xb3 filtravimo funkcija, naujas \xc5\xbeurnalo funkcionalumas, naudotojo s\xc4\x85sajos patobulinimai, \xc4\xafskaitant DOM tyrikl\xc4\xaf, naujas su privatumu susijusias parinktis, skirtas blokuoti i\xc5\xa1ankstin\xc4\x99 i\xc5\xa1kviet\xc4\x85 (link prefetching), nuorod\xc5\xb3 auditavim\xc4\x85, IP adreso nutek\xc4\x97jim\xc4\x85 per WebRTC. V\xc4\x97lesn\xc4\x97se pl\xc4\x97tinio versijose atsirado konkre\xc4\x8diai svetainei skirti nustatymai, skirti blokuoti i\xc5\xa1\xc5\xa1okantiems langams, grie\xc5\xbetas domeno blokavimas, kosmetiniai filtrai, \xc5\xa1rift\xc5\xb3 blokavimas.\n_START_SECTION_\nResurs\xc5\xb3 naudojimas\n_START_PARAGRAPH_\nTechnologij\xc5\xb3 tematikos svetain\xc4\x97se bei naudotoj\xc5\xb3 ap\xc5\xbevalgose tvirtinama, kad uBlock naudoja ma\xc5\xbeiau resurs\xc5\xb3 nei analogi\xc5\xa1ki pl\xc4\x97tiniai (pvz., Adblock Plus). 2015\xc2\xa0m. rugpj\xc5\xabt\xc4\xaf atliktas na\xc5\xa1umo testas (vertinta 10 pl\xc4\x97tini\xc5\xb3) parod\xc4\x97, kad uBlock Origin resursus naudoja efektyviausiai i\xc5\xa1 vis\xc5\xb3 testuot\xc5\xb3 pl\xc4\x97tini\xc5\xb3._NEWLINE_uBlock nustato, kokie stiliaus resursai reikalingi konkre\xc4\x8diam tinklalapiui, u\xc5\xbeuot remdamasis universaliu stiliaus \xc5\xa1ablonu. I\xc5\xa1saugoma momentin\xc4\x97 naudojam\xc5\xb3 filtr\xc5\xb3 kopija, o tai paspartina nar\xc5\xa1ykl\xc4\x97s paleidim\xc4\x85, nes nebereikia kiekvien\xc4\x85kart \xc4\xafkelti filtr\xc5\xb3 i\xc5\xa1 pod\xc4\x97lio."